stanford-oval/wikipedia huggingface dataset:
וולבי סלע גודמן
מצב

וולבי גודמן מסווג על ידי הרשימה האדומה של IUCN במצב השימור קרוב לסיכון (NT), מאחר שטווח התפוצה שלו מצומצם יחסית ומקוטע, בית הגידול שלו נפגע לעיתים קרובות משריפות, ובשל התפשטות עשבים פולשים וטריפת גורים על ידי חתולים. הוא מצוי ב-10 אתרים סלעיים מבודדים ששטחו של כל אחד מהם כ-2,000 קילומטרים רבועים, ובחלק מהם נחשב לשכיח במיוחד. וולבי גודמן מצוי במספר אזורים מוגנים ברחבי התפוצה שלו (פארקים לאומיים ואתר מורשת עולמית אחד). ארגון השימור IUCN ממליץ לעשות מחקרים מפורטים יותר אודות האקולוגיה והתפוצה של המין על מנת להעריך טוב יותר את מצבו.
אומדן האוכלוסייה העולמי הוא 10,000 פרטים, והאוכלוסייה נמצאת במגמת ירידה.
הערות שוליים

↑  וולבי סלע גודמן באתר הרשימה האדומה של IUCN
| קנגוריים |
| --- | --- | --- |
| וולביים ארנביים מפוספסים | וולביים ארנביים מפוספסים |  |
| וולבי ארנבי מפוספס | וולבי ארנבי מפוספס (סוג ומין יחיד) |   |
| קנגורים | קנגורים |   |
| קנגורו | קנגורו אפור מזרחי • קנגורו אפור מערבי • קנגורו אדום • וולארו האנטילופה • וולארו מצוי • וולארו שחור • וולבי אגיל • וולבי שחור-פס • וולבי טמר • וולבי סבך מערבי • וולבי פרמה • וולבי זנב-שוט • וולבי אדום-צוואר |   |
| קנגורו אילני | קנגורו אילני אפרורי • קנגורו אילני לומהולץ • קנגורו אילני בנט • קנגורו אילני דובי • קנגורו אילני הואון • קנגורו אילני דוריה • קנגורו אילני סרי • קנגורו אילני גודפלו • קנגורו אילני עטוי-זהב • קנגורו אילני שפלתי • קנגורו אילני הוזר • קנגורו אילני וונדיוואי • איפולה • דינגיסו • טנקיל |   |
| וולבי הצבי | וולבי צבי שחור • וולבי צבי לבן-פס • וולבי צבי אפור • וולבי צבי חום |   |
| וולבי יערוני | וולבי יערוני מקלאי • וולבי יערוני זוטר |   |
| וולבי ארנבי | וולבי ארנבי ממושקף • וולבי ארנבי אדמוני |   |
| וולבי זנב-מסמר | וולבי זנב-מסמר מרוסן • וולבי זנב-מסמר צפוני |   |
| וולבי הסלע | וולבי סלע קצר-אוזן • וולבי סלע וילקינס • וולבי סלע פרוסרפיני • וולבי סלע רוטשילד • וולבי סלע צהוב-רגל • וולבי סלע אלייד • וולבי סלע כף-יורק • וולבי סלע גודמן • וולבי סלע הרברט • וולבי סלע חדגוני • וולבי סלע שחור-צד • וולבי סלע מאריבה • וולבי סלע זנב-מברשת • וולבי סלע סגול-צוואר • וולבי סלע שרמן • מונג'ון • נברלק |   |
| פדמלון | פדמלון טסמני • פדמלון בראון • פדמלון כהה • פדמלון קלבי • פדמלון ההרים • פדמלון אדום-רגל • פדמלון אדום-צוואר |   |
| וולבי ביצות | וולבי ביצות (סוג ומין יחיד) |   |
| קווקה | קווקה (סוג ומין יחיד) |   |
הריציב

הריציב (באוקראינית: Гриців) היא עיירה במחוז חמלניצקי שבאוקראינה, בה התקיימה עד השואה קהילה יהודית גדולה.
תולדות היישוב

האזכור הראשון לעיירה הוא מהמאה ה-13. בשנת 1589 נהרס היישוב מפשיטת הטטרים, ומתקופה זו השתייך למשפחות אצולה ולנסיכים.
יהודי הריציב

בתחילת המאה ה-20 חיו בהריציב כ-1,000 יהודים, רוב תושביה. בתקופה הסובייטית פעלו בעיירה מועצה יהודית ובית ספר יידי.
ב-5 ביולי 1941 נכבשה העיירה בידי הגרמנים, ועל יהודיה הוטלו גזירות שונות, תוך הוצאה להורג של עשרה יהודים שנלקחו כבני ערובה.
בתחילת אוגוסט 1941 רוכזו יהודי העיירה בגטו, בו רבים נפטרו כתוצאה מתנאי מחיה קשים ומעבודות כפייה. ב-4 באוגוסט רוכזו יהודי העיר, וכ-280 גברים נלקחו ליער סמוך, ונרצחו בו.
באביב 1942 הועברו יהודי הגטו הנותרים לגטו סטרוקונסטנטינוב, וגורלם היה כגורל יתר יהודי המקום. כ-14 מיהודי העיירה הצטרפו ליחידות פרטיזנים, ונהרגו בקרב.
התנועה לאיחוד רומניה ומולדובה

התנועה לאיחוד רומניה ומולדובה (ברומנית: Mişcarea pentru reunificarea României cu Moldova) היא תנועה עממית שהחלה במדינות רומניה ומולדובה לאחר המהפכה הרומנית בשנת 1989 ועל רקע מדיניות הגלאסנוסט בברית המועצות. אנשים החברים בתנועה זו מכונים בדרך כלל "יוניונישטי" (ברומנית: unionişti). במולדובה, מכונים מתנגדי התנועה בשם "מולדובנישטי" (moldovenişti).
ארגונים תומכי האיחוד טוענים כי קיים הבדל בין גרסתם לאיחוד לבין האירידנטה של תומכי מפלגת רומניה מארה, בכך שרומניה מארה מתעלמת מהתחיבויותיה הבינלאומיות של רומניה בקריאתה להשבת שטחים מעבר לגבולותיהן של רומניה ומולדבה בלבד. בניגוד לעמדה זו, תומכי תנועת האיחוד טוענים שהם מצמצמים את שאיפותיהם לאיחוד בדרכי שלום, של שתי המדינות בלבד.
רקע

אזור בסרביה היה באופן מסורתי חלק מנסיכות מולדובה עד אשר סופח על ידי האימפריה הרוסית בשנת 1812. בעת המהפכה הרוסית בשנת 1917 הוכרזה עצמאות החבל וב-27 במרץ 1918 החליטה מועצת הארץ (ברומנית: Sfatul Ţării) על איחוד עם רומניה.
בשנת 1940, במהלך מלחמת העולם השנייה, רומניה נכנעה לאולטימטום שהוצב לה והעבירה את השליטה בחבל לידי ברית המועצות, אשר יצרה באזור זה את הרפובליקה הסובייטית הסוציאליסטית המולדובנית. הסובייטים רכזו מאמצים ליצור זהות לאומית מולדובנית ייחודית לתושבי הרפובליקה, שהיא שונה מזהותם הלאומית של הרומנים, אותם כינו בשם "מדכאים קפיטליסטים".
המדיניות הסובייטית הרשמית קידמה את הטענה כי השפה המולדובנית והשפה הרומנית הן שפות שונות וכדי להדגיש את השוני ביניהן נכתבה המולדבית באלפבית קירילי מיוחד (אלפבית קירילי מולדובני), אשר מקורו באלפבית הרוסי - שלא כמו רומנית, אשר נכתבה בעבר בכתב קירילי, אולם אימצה בשלהי המאה ה-19 גרסה משלה של האלפבית הלטיני, וכך אף בבסרביה עד לשנת 1918.
תחילתה של התנועה, 1990-1992

בחודש ספטמבר 1989, עם גבור הליברליזציה בברית המועצות, הכריז הפרלמנט של הרפובליקה הסובייטית הסוציאליסטית המולדובנית כי מולדובנית היא השפה הרשמית במדינה וטען לקיום "זהות לשונית מולדו-רומנית" מובחנת.
ב-6 במאי 1990 הסירו רומניה והרפובליקה הסובייטית הסוציאליסטית המולדובנית את ההגבלות על המעבר בין שתי המדינות, ואלפי אזרחים חצו את נהר פרוט שהיווה את קו הגבול בין המדינות. הציפייה ברומניה, ובמידה רבה אף במולדובה, הייתה כי בתוך זמן קצר תאוחדנה שתי המדינות, אולם חוסר היציבות בממשלת רומניה גרמה לזהירות רבה בשני עברי הגבול ולדחייה בתוכניות לחיזוק הקשרים בין המדינות.
נשיא מולדובה, אשר נשא נאום בפרלמנט הרומני בחודש פברואר 1991, דיבר על זהות משותפת למולדובנים ולרומנים, והתייחס ל"רומנים משני עברי נהר פרוט" ול"אדמות הרומניות המקודשות שנכבשו בידי הסובייטים". בחודש יוני 1991 אמר נשיא מולדובה כי מדינתו נעה לכיוון איחוד עם רומניה, והוסיף שברית המועצות איננה מתאמצת לעצור את המהלך. לאחר הכרזת עצמאות מולדובה, ב-27 באוגוסט 1991, נבחר דגל הטריקולור הרומני, עם סמל מולדובה במרכזו, כדגל הלאומי של המדינה. המנון רומניה הפך אף להמנון הלאומי של מולדובה.
אולם זמן קצר אחר כך, התגלעו חילוקי דעות בנושא האיחוד, בתוך תנועת החזית העממית של מולדובה, אשר הובילו לפילוג במפלגתו של נשיא המדינה בחודש אוקטובר 1991. בעוד שסופרים ואינטלקטואלים מולדובנים הביעו רצון ב"איחוד עם מולדתנו הרומנית", רגשות אלה לא זכו לתמיכה עממית רבה, ובהתאם לסקרי דעת קהל משנת 1992, כ-70% מן המולדובנים התנגדו לרעיון. למרות זאת, טרנסניסטריה עשתה שימוש בקיומה של תנועת האיחוד עם רומניה כאמתלה להכרזה על עצמאותה.
משאל העם המולדובני משנת 1994

ב-6 במרץ 1994 נערך במולדובה משאל עם על השאלה האם על המדינה לשמור על זהותה העצמאית ועל גבולותיה הטריטוריאליים. לאזרחי מולדובה הוצגה שאלה אחת בלבד, אשר עליה היה עליהם להשיב בחיוב או בשלילה:
האם אתה רוצה שהרפובליקה של מולדובה תתפתח כמדינה עצמאית מאוחדת, בגבולות שהוכרו ביום הכרזתה כמדינה עצמאית, תקדם מדיניות של נייטרליות ותקיים יחסים כלכליים הדדיים עם כל אומות העולם, ותבטיח לאזרחיה זכויות שוות, בהתאם לחוק הבינלאומי?
94.5% מאזרחי מולדובה שהשתתפו במשאל השיבו בחיוב לשאלה. שיעור ההשתתפות הכללי במשאל היה כ-75% מכלל בעלי זכות ההצבעה. אף שהשאלה במשאל העם לא הזכירה ולא התייחסה כלל לרומניה, אישים רבים בציבור המולדובני הציגו את התוצאות כמכה לתנועה לאיחוד רומניה ומולדובה.
סוף שנות ה-90 ותחילת המאה ה-21

לאחר ששככה ההתלהבות הראשונית מאפשרות האיחוד עם רומניה, החלה מולדובה מסגלת לעצמה זהות עצמאית המתרחקת מזו של רומניה. החוקה המולדובנית שאומצה בשנת 1994 מתייחסת לשפה המולדובנית, ולא לרומנית, כמו כן שונה ההמנון הלאומי. ניסיון של נשיא מולדובה לשנות את השפה הרשמית במדינה לרומנית נדחה על ידי הפרלמנט בנימוק שצעד כזה מקדם שאיפות התפשטות רומניות.
"רעיון המדיניות הלאומית" אשר אומץ במולדובה בשנת 2003, מצהיר כי המולדובנים (דוברי השפה המולדובנית) הם עם נפרד מן העם הרומני, המתוארים כמיעוט אתני במולדובה. ככל שחלפו השנים מעת הכרזתה של מולדובה כמדינה עצמאית נראה היה שהסיכויים שיתקבל רעיון האיחוד הולכים ופוחתים. ברומניה, אף על פי שרוב המפלגות תומכות במידה פושרת ברעיון האיחוד, לפחות מן הבחינה התאורטית, מן הבחינה המעשית רבים מכירים בעובדה שאיחוד, אם יתרחש בעת הזו יטיל נטל כלכלי נכבד על הכלכלה הרומנית, היות שבעשור הראשון למאה ה-21 כלכלת מולדובה היא בין העניות באירופה. בשנת 2007 הצטרפה רומניה לאיחוד האירופי, עובדה המקשה עוד יותר על ישומו של רעיון האיחוד.
מנקודת מבטה של ממשלת טרנסניסטריה, איחוד של מולדובה עם רומניה יכול לכלול אך ורק את שטחה של מולדובה עד נהר דניסטר, ואילו כל האזור ממזרח לנהר אינו יכול להיות חלק מן האיחוד. רק בתנאים אלה מוכנים ראשי השלטון הטרנסניסטרי לתמוך באיחוד.
בינואר 2006 הצהיר נשיא רומניה טראיאן בססקו כי הוא תומך באופן גורף בבקשתה של מולדובה להצטרף לאיחוד האירופי וכי "מדיניות המינימום של רומניה היא איחוד האומה הרומנית תחת האיחוד האירופי." הביטוי "מדיניות המינימום" הוביל חלק מן הפרשנים לטעון כי קיימת בממשל הרומני אף "מדיניות מקסימום" שהיא איחוד רשמי בין שתי המדינות. ביולי 2006 טען נשיא רומניה בססקו כי הציע הצעת איחוד לנשיא מולדובה ולדימיר וורונין, אשר יאפשר את צירופן של רומניה ומולדובה לאיחוד האירופי כמקשה אחת. אולם, לדברי נשיא רומניה, הצעתו נדחתה וכי למרות זאת תמשיך רומניה לתמוך במאמצי מולדובה להצטרף לאיחוד.
אזרחות כפולה

בסתיו 2006, עם התקרבות הצטרפותה של רומניה לאיחוד האירופי, הלך וגבר השיח הציבורי בשתי המדינות בנושא האיחוד, זאת על רקע אלפי מולדובנים אשר הגישו בקשות לקבלת אזרחות רומנית. בין השנים 1991–2006 קיבלו כ-95,000 מולדובנים אזרחות רומנית. על פי דברי נשיא רומניה בססקו, עד לסוף שנת 2006 הוגשו כ-530,000 בקשות אזרחות רומנית מאזרחי מולדובה. לדברי נשיא רומניה מספרם המדויק של מולדובנים מבקשי אזרחות רומנית הוא גבוה יותר מכיוון שבקשות רבות מוגשות בשם משפחות שלמות, ולא על ידי אדם בודד, לפיכך ההערכה היא שכ-800,000 מולדובנים הגישו בקשה לאזרחות רומנית. יחד עם זאת חשוב לציין כי עצם הגשת הבקשה לאזרחות רומנית אינה מעידה בהכרח על היות המבקשים תומכים ברעיון האיחוד. העיתונות הרומנית ציינה כי רבים מן המולדובנים תומכים בעצמאות מדינתם ורואים באזרחות רומנית רק אמצעי יעיל לכניסה ועבודה באיחוד האירופי.
ראו גם

יחסי מולדובה–רומניה
הערות שוליים

↑  Legea cu privire la funcţionarea limbilor vorbite pe teritoriul RSS Moldoveneşti Nr. 3465-XI din 01.09.89 (חוק בנוגע לשימוש בשפה המדוברת בטריטוריה של הרפובליקה המולדבית), Veştile nr.9/217, 1989
↑  Podul de flori peste Prut. Punţi de simţire românească", in România Liberă, 8 May 1990
↑  Martha Brill Olcott, The Soviet (Dis)Union. Foreign Policy, 1991
↑  Moldavians seek to unite with Romania", in The Independent, June 4, 1991, Page 12
↑  John B. Dunlop, "Will a Large-Scale Migration of Russians to the Russian Republic Take Place over the Current Decade?", in International Migration Review, Vol. 27, No. 3. (Autumn, 1993), pp. 605-629.
↑  2010 Index of Economic Freedom: Moldova
↑  בדירוג התוצר הלאומי הגולמי בשנת 2009, דורגה מולדובה במקום ה-139 בעולם, לעומת רומניה במקום ה-46 CIA World Factbook
↑  Moldova - România: vizele, nou prilej de disensiune, BBC Romanian
↑  Moldova acceptă deschiderea consulatelor la Bălţi şi Cahul. BBC Romanian
הפגנה תמיכה ברעיון האיחוד שנערכה בקישינב בירת רפובליקת מולדובה בינואר 2002. על השלט נכתב "עם רומני - שפה רומנית"
ז'וזאן סיגאר

| --- | --- |

 לידה:  7 בינואר 1909 בריסל, בלגיה 
 פטירה:  20 באוגוסט 1999 (בגיל 90) 
 מדינה:  בלגיה 
 מקצוע:  טניסאית 
 מידע חסידת אומות העולם
 פרסים והוקרה:  חסידת אומות העולם (3 בספטמבר 2001) 
 קישורים חיצוניים
 יד ושם:  ז'וזאן סיגאר
 
ז'וזאן סיגאר (בצרפתית: Josane Sigart;‏ 7 בינואר 1909, בריסל – 20 באוגוסט 1999) הייתה שחקנית טניס, זוכת אליפות וימבלדון וחסידת אומות העולם מבלגיה.
קורות חיים > קריירת טניס

ז'וזאן סיגאר הייתה שחקנית טניס פעילה בשנות העשרים והשלושים. בשנים 1928, 1929, 1931, 1932, 1936 ו-1946 זכתה באליפות בלגיה בטניס לנשים. בשנת 1932 זכתה באליפות וימבלדון בטניס, בקטגוריית זוגות נשים, והגיעה לגמר בקטגוריית זוגות מעורבים. בשנה זו דורגה עשירית בעולם על ידי ווליס מאיירס (אנ').
קורות חיים > פעילותה להצלת יהודים בתקופת השואה

סיגאר הייתה אשתו של ז'אן דה מלמסטר (אחיה של חסידת אומות העולם מדלן דה מלמסטר). באפריל 1943, בתקופת הכיבוש הגרמני בבלגיה, העבירה מדלן לז'וזאן סיגאר ולבעלה ילד יהודי בן חמש בשם ז'קי בורז'יקובסקי (לימים ג'קי ברקן), אותו הסתירו ז'וזאן ובעלה מפני שלטונות הכיבוש הגרמניים, למרות שהיו להם שני ילדים משלהם ולמרות עונשי המוות שהיו צפויים למסתירי יהודים. ז'קי הוסתר בביתה של סיגאר במשך שנה, עד שהועבר מהבית לביתם של מסתירים אחרים, עקב חשד שדבר הסתרתו שם התגלה ועקב הסכנה שהייתה צפויה לו ולמסתיריו. במשך השנה בה הסתירה סיגאר את הילד, היא דאגה לחינוכו ולטיפול בו.
לאחר המלחמה ב-1946 איתר קרוב משפחה את הילד ג'קי. הוא הגיע לארץ, והתחנך תחילה בבני עקיבא ואחר כך בשומר הצעיר. הוא הפך לבמאי סרטים בטלוויזיה החינוכית, פרסם ספר אוטוביוגרפי ושני ספרי שירה, ונפטר ב-2014 בגיל 76.
קורות חיים > פעילותה להצלת יהודים בתקופת השואה > הכרה

ב-2001 הוכרה ז'וזאן סיגאר על ידי יד ושם בתור חסידת אומות העולם.
הערות שוליים

↑  ז'קי ברקן , ילד בן 5 , שהוסתר ע"י משפחות נוצריות, באתר ילדים בשואה - מיזם תיעוד (של יד ושם)
ערך זה הוא קצרמרבנושא השואה. אתם מוזמנים לתרום לוויקיפדיה ו.
ויליאם הנרי בויס

ויליאם הנרי בויס (באנגלית: William Henry Boyce‏; 28 בנובמבר 1855 – 6 בפברואר 1942) היה עורך דין ופוליטיקאי אמריקאי מג'ורג'טאון, דלאוור, ומאוחר יותר מדובר, דלאוור. הוא היה חבר במפלגה הדמוקרטית, וכיהן כשופט של בית המשפט העליון בדלאוור וכחבר בית הנבחרים של ארצות הברית מדלאוור.
ביוגרפיה > ראשית חייו ומשפחתו

בויס נולד ב-28 בנובמבר 1855 בפפרס מילס בברוד קריק האנדרד, מחוז סאסקס, דלאוור, ליד לורל. הוא היה בנם של ג'יימס ה. ושרה ג'יי אוטוול בויס. ג'יימס עסק בעסקי עץ וסחורה, ולאחר מכן עסק בחקלאות. הוא היה גזבר המחוז ומבקר החשבונות של המדינה מ-1887 עד 1891. ויליאם למד באקדמיית לורל, ובשנת 1882 הוא התחתן עם אמה א. ואליאנט. נולדו להם שני ילדים, ואליאנט וג'יימס, והם היו חברים בכנסיית סנט פול בג'ורג'טאון.
ביוגרפיה > עורך דין בדלאוור

בויס החל את הקריירה שלו כמחנך, והיה מנהל בתי הספר הציבוריים בלורל מ-1875 עד 1880, ובאוקספורד, מרילנד, ב-1880/1881. לאחר מכן הוא מונה לרשם מסמכים עבור מחוז סאסקס, וכיהן בתפקיד זה מ-1881 עד 1886. במהלך תקופה זו הוא למד משפטים תחת אלפרד פ. רובינסון, התקבל ללשכת עורכי הדין ב-1887, והחל לעסוק בכך בג'ורג'טאון. בשנים אלו שימש כנשיא מועצת החינוך מ-1883 עד 1886, קפטן פלוגה G, המשמר הלאומי של דלאוור, מ-1887 עד 1890; ונשיא מועצת העיר ג'ורג'טאון מ-1895 עד 1897.
בויס היה גם יו"ר הוועדה הדמוקרטית של מחוז סאסקס מ-1893 עד 1897 וציר לוועידות הלאומיות הדמוקרטיות ב-1896 וב-1924. הוא מונה למזכיר המדינה של דלאוור וכיהן מ-19 בינואר 1897 עד 17 ביוני 1897, אז מונה לשופט של בית המשפט העליון של דלאוור. בויס שירת שם במשך 24 שנים, מ-17 ביוני 1897 ועד 15 ביוני 1921.
ביוגרפיה > בית הנבחרים של ארצות הברית

לאחר פרישתו, נבחר בויס לבית הנבחרים של ארצות הברית בשנת 1922, וכיהן כהונה אחת מ-4 במרץ 1923 ועד 3 במרץ 1925. הוא ניצח את חבר בית הנבחרים הרפובליקני המכהן, קיילב ר. לייטון. לייטון טען שהוא הוכה על ידי שחורים, וכעס על סירובו לתמוך בחוק נגד לינץ' בקונגרס. בניסיון להיבחר מחדש ב-1924, הפסיד בויס לרפובליקני רוברט האוסטון, עיתונאי, אף הוא מג'ורג'טאון. בויס לא היה "צעקני", אבל זכה לכבוד רב בכל המדינה. עם זאת, האוסטון הוביל את המאבק נגד ג'יי אדוארד אדיקס במחוז סאסקס, פעל לניקוי שחיתות בבחירות, והיה יו"ר המפלגה הפרוגרסיבית במדינה. לאחר תבוסתו, שב בויס לעסוק בעריכת דין בדובר, עד פרישתו מעיסוק פעיל ב-1936.
ביוגרפיה > מוות ומורשת

בויס מת ב-6 בפברואר 1942 בדובר, דלאוור ונקבר שם בבית הקברות של כנסיית ישו האפיסקופלית.
הרמיאס (פילוסוף)

הרמיאס (ביוונית: Ἑρμείας; סביבות 410 – 450 לספירה) היה פילוסוף נאופלאטוניסט.
הוא נולד באלכסנדריה בסביבות 410 לספירה, ונסע לאתונה, שם למד פילוסופיה תחת סיריאנוס.
הוא התחתן עם איידסיה, שהייתה קרובת משפחתו של סיריאנוס, ובמקור אורסה לפרוקלוס, אך פרוקלוס ביטל את האירוסין לאחר שקיבל אזהרה מאחד האלים.
הרמיאס החזיר את תורתו של סיריאנוס בחזרה לאלכסנדריה, שם הרצה בבית הספר של הורפולון (אנ'), תוך קבלת הכנסה מהמדינה. הוא נפטר בסביבות 450 לספירה, בתקופה בה ילדיו, אמוניוס והליודורוס, היו עדיין קטנים. עם זאת, איידסיה המשיכה לקבל הכנסה מהמדינה, במטרה לגדל את הילדים, מה שאפשר להם להפוך לפילוסופים.
"פרשנות על פאידרוס", שכתב הרמיאס, שרדה. היא מורכבת מהערות המבוססות על ההרצאות שערך סיריאנוס לגבי הדיאלוג "פיידרוס" של אפלטון.
הערות שוליים

↑  סודא, alphaiota,79
| --- | --- |
בקרת זהויות :  NLI: 987007285970405171  PLWABN: 9810646712405606  BIBSYS: 95003068  BnF: cb136192116 (data)  CANTIC: a12142645  GND: 119539551  ISNI: 0000 0005 1425 4703  LCCN: no96039842  NTA: 073737585  RERO: 02-A000079821  SELIBR: 290335  SUDOC: 05660095X  VcBA: 495/19484  VIAF: 22953744   WorldCat (עם VIAF): 22953744 
ערך זה הוא קצרמרבנושא פילוסופים. אתם מוזמנים לתרום לוויקיפדיה ו.
וולבי סלע הרברט

| וולבי סלע הרברט |
| --- | --- |
 פרווה של וולבי סלע הרברט
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: קנגוראים
תת־סדרה:: דמויי-קנגורו
משפחה:: קנגוריים
סוג:: וולבי סלעים
מין:: וולבי סלע הרברט
שם מדעי
 Petrogale herberti ‏תומאס, 1926
תחום תפוצה


וולבי סלע הרברט (שם מדעי: Petrogale herberti) הוא מין של וולבי גדול בסוג וולבי הסלע שאנדמי לקווינסלנד במזרח אוסטרליה. הוא תואר מדעית בשנת 1926 על ידי אולדפילד תומאס וקרוי על המינרלוג הבריטי הרברט סמית. לאורך המאה ה-20, סווג כתת-מין של וולבי סלע חדגוני החופף איתו בצפון או כתת-מין של וולבי סלע זנב-מברשת החופף איתו בדרום, ורק בשנת 1992 חזר למעמדו המקורי. מין זה שייך לקבוצת המינים לטראליס/פניצ'ילטה (lateralis/penicillata) בסוג וולבי הסלע, והוא הגדול והנפוץ מבין שבעת המינים הנמצאים בקווינסלנד.
מראה ואנטומיה

וולבי הרברט הוא כיסאי קטן-בינוני, וגדול יחסית לוולביי הסלע החיים בצד המזרחי של אוסטרליה. מבנה גופו עגלגל ומוצק, זנבו ארוך וגלילי עם מברשת שעירה בקצה, וראשו משולש בעל חרטום ארוך ואוזניים גדולות ועגולות. עיניו בינוניות ועגולות ואפו עירום ושחור. גפיו עבות למדי, כאשר האחוריות ארוכות וחזקות והקדמיות קצרות יותר. יש לו 5 טפרים קצרים וחדים בידיים, ו-2 טפרים גדולים וטופר סינדקטילי ברגליים. בכפות הרגל יש לוולבי סוליות ספוגיות המשפרות את אחיזתו בסלעים החלקים. וולבי הרברט גדול למדי: אורך ראשו וגופו: 61-47 סנטימטרים ואורך זנבו: 66-51 סנטימטרים. הזכרים גדולים וכבדים מן הנקבות: משקל הזכר עד 6.7 קילוגרם ומשקל הנקבה עד 4.3 קילוגרם.
הפרווה של וולבי הרברט ארוכה, צפופה וגסה. צבעה הכללי נע בין חום-קקאו, לחום-אומבר, או חום-שוקולד, והיא הופכת לאפרורית יותר סביב הצוואר והכתפיים ובראש. הבטן והמפשעה בצבע צהבהב והחזה והגרון בצבע אפור-צפחה. המותניים, הזרועות והרגליים בהירים יותר מהגוף, וכפות הידיים והרגליים בצבע חום-שחרחר. באזור השכמות, יש לוולבי טלאי שחור פחם, ולצידו פס אפור בהיר. הראש בצבע אפרורי, והפנים שחרחרות. הסימונים כוללים: פס שחור דקיק על המצח ופס צהבהב לאורך הלוע עד לאוזן, בעוד שהפס השחור בין העיניים לאף שאופייני לסוג דהוי ומתמזג עם הפנים או שנעדר לחלוטין. הסנטר והשפתיים צהבהבים. הזנב בצבע חום-אפרפר או צהבהב ומשחיר בהדרגה עד הקצה. באזור הצפון, פרוותו של וולבי הרברט נוטה להיות בהירה ודהויה יותר, ובעלת פס שחרחר על הגב.
תפוצה ואקולוגיה

וולבי הרברט אנדמי לדרום-מזרח קווינסלנד שבאוסטרליה, בתחומי האזורים הבאים של השלטון המקומי: מאקאי, שפלת דרלינג, מרכז, דרום-מזרח ומפרץ ברונט. הטווח שלו גובל בעיר בריזביין בדרום, בנהר פיצרוי (אנ') ובעיר רוקהאמפטון בצפון, בעיירות קלרמונט ורובייל במערב ובאוקיינוס השקט במזרח. בית הגידול שלו כולל אזורים סלעיים, ערוצים, גבעות וצוקים לאורך הרי החיץ הגדול (אך גם בשפלות מערבית להרים), הנמצאים בתוך יערות גשם טרופיים, יערות נשירים צפופים, יערות אקליפטוס פתוחים ויערות דקלים.
אין מידע רב אודות וולבי הרברט, והוא דומה בפרטים רבים למינים אחרים בסוגו. הוא יונק חברתי החי במושבות שגודלם נע מפרטים בודדים עד ל-100, אולם אין קשר חזק ביניהם והם עשויים לעזוב למושבה אחרת. אף על פי שכל פרט במושבה חי בשטח ביתי קבוע, יש חפיפה רבה עם פרטים אחרים. הנקבות נשארות בדרך כלל באזור שבו נולדו, בעוד שהזכרים נוטים להתפזר, אך לא בהכרח עוזבים את המושבה. בין הזכרים קיימת היררכיה דומיננטית שמבוססת על גודל וכוח, והיא קובעת את סדר הגישה לנקבות. הוולבי פעיל בשעות הלילה והדמדומים ובימים קרירים, וניזון מעשבים, עשבי תיבול, זרעים, פרחים, פירות וזחלים.
הרבייה נמשכת לאורך השנה ללא עונה קבועה, אך בדרך כלל יש שיא המלטות בסוף העונה היבשה. הוולבית ממליטה גור אחד לאחר תקופת היריון של 30 יום, ומסוגלת לעכב את התפתחות העובר בהתאם לתנאים הסביבתיים. הגור שוהה בכיס 6–7 חודשים, ונגמל בגיל 11 חודשים.
באזור החפיפה בין וולבי הרברט לוולבי זנב-מברשת בדרום עשויה להיות הכלאה בין המינים.
מצב

וולבי הרברט מסווג על ידי הרשימה האדומה של IUCN במצב השימור ללא חשש (LC), נוכח תפוצתו הרחבה ואוכלוסייתו גדולה, התרחשותו במספר רב של אזורים מוגנים, והעדר איומים משמעותיים. בניגוד למינים רבים, וולבי הרברט מסתגל להפרעה אנושית ולפלישה העירונית, וההימצאות שלו באזורים סלעיים בלתי נגישים גורמת לו להיות חסין מפני טריפה על ידי השועל האדום. ארגון השימור IUCN, ממליץ לעשות מחקרים מפורטים יותר אודות האקולוגיה והתפוצה שלו. אומדן האוכלוסייה ומגמתה אינם ידועים.
הערות שוליים

↑  וולבי סלע הרברט באתר הרשימה האדומה של IUCN
| קנגוריים |
| --- | --- | --- |
| וולביים ארנביים מפוספסים | וולביים ארנביים מפוספסים |  |
| וולבי ארנבי מפוספס | וולבי ארנבי מפוספס (סוג ומין יחיד) |   |
| קנגורים | קנגורים |   |
| קנגורו | קנגורו אפור מזרחי • קנגורו אפור מערבי • קנגורו אדום • וולארו האנטילופה • וולארו מצוי • וולארו שחור • וולבי אגיל • וולבי שחור-פס • וולבי טמר • וולבי סבך מערבי • וולבי פרמה • וולבי זנב-שוט • וולבי אדום-צוואר |   |
| קנגורו אילני | קנגורו אילני אפרורי • קנגורו אילני לומהולץ • קנגורו אילני בנט • קנגורו אילני דובי • קנגורו אילני הואון • קנגורו אילני דוריה • קנגורו אילני סרי • קנגורו אילני גודפלו • קנגורו אילני עטוי-זהב • קנגורו אילני שפלתי • קנגורו אילני הוזר • קנגורו אילני וונדיוואי • איפולה • דינגיסו • טנקיל |   |
| וולבי הצבי | וולבי צבי שחור • וולבי צבי לבן-פס • וולבי צבי אפור • וולבי צבי חום |   |
| וולבי יערוני | וולבי יערוני מקלאי • וולבי יערוני זוטר |   |
| וולבי ארנבי | וולבי ארנבי ממושקף • וולבי ארנבי אדמוני |   |
| וולבי זנב-מסמר | וולבי זנב-מסמר מרוסן • וולבי זנב-מסמר צפוני |   |
| וולבי הסלע | וולבי סלע קצר-אוזן • וולבי סלע וילקינס • וולבי סלע פרוסרפיני • וולבי סלע רוטשילד • וולבי סלע צהוב-רגל • וולבי סלע אלייד • וולבי סלע כף-יורק • וולבי סלע גודמן • וולבי סלע הרברט • וולבי סלע חדגוני • וולבי סלע שחור-צד • וולבי סלע מאריבה • וולבי סלע זנב-מברשת • וולבי סלע סגול-צוואר • וולבי סלע שרמן • מונג'ון • נברלק |   |
| פדמלון | פדמלון טסמני • פדמלון בראון • פדמלון כהה • פדמלון קלבי • פדמלון ההרים • פדמלון אדום-רגל • פדמלון אדום-צוואר |   |
| וולבי ביצות | וולבי ביצות (סוג ומין יחיד) |   |
| קווקה | קווקה (סוג ומין יחיד) |   |
נוף אופייני לבית גידולו של וולבי הרברט בפארק הלאומי קרנרבון, קווינסלנד.
וולבי יערוני מקלאי

| וולבי יערוני מקלאי |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: קנגוראים
תת־סדרה:: דמויי-קנגורו
משפחה:: קנגוריים
סוג:: ולבי יערוני
מין:: וולבי יערוני מקלאי
שם מדעי
 Dorcopsulus macleayi
תחום תפוצה


וולבי יערוני מקלאי (שם מדעי: Dorcopsulus macleayi; קרוי גם וולבי יערוני פפואני) הוא מין של וולבי בינוני בסוג וולבי יערוני, אשר אנדמי לדרום-מזרח גינאה החדשה והמין הגדול בסוגו. הוא תואר מדעית בשנת 1885 על ידי הביולוג הרוסי ניקולאי מיקלו-מקלאי (Николай Николаевич Миклухо-Маклай) אשר קרא לו על שמו של חוקר הטבע האוסטרלי ויליאם ג'ון מקלאי (William John Macleay). אף על פי שבעבר נחשב כחלק מהמין וולבי יערוני זוטר, כיום ההתייחסות המקובלת אליו היא כאל מין נפרד. וולבי מקלאי גדול במעט מקרובו הזוטר, ונבדל ממנו במספר מאפיינים חיצוניים. השניים עשויים לחפוף במקומות מסוימים, אך מאכלסים גבהים שונים.
אנטומיה ומראה

וולבי מקלאי הוא בין מיני הוולבים הקטנים ביותר. יש לו גוף קומפקטי, מקושת ועגלגל המותאם לתנועה בסבך, וראש קטן אשר קצר ורחב יותר מקרוביו בני הסוג וולבי הצבי. גפיו הקדמיות קטנטנות וקצרות בניגוד חד לגפיו האחוריות הארוכות והחזקות. עיניו גדולות ומותאמות לראיית לילה, ואוזניו הקטנות עגלגלות מעט. זנבו הבינוני רחב בבסיסו וצר בקצהו, כאשר הוא שעיר בשני השלישים הראשונים וקירח בשליש האחרון. מערכת השיניים שלו מתאפיינת בחותכות קטנות, ניבים דקיקים וטוחנות רחבות וקצרות. אורך ראשו וגופו: 46-43 סנטימטרים, אורך זנבו: 32 סנטימטרים בממוצע, ומשקלו 3.5-2.5 קילוגרם. אין הבדלים ניכרים בין הזכרים לנקבות.
הפרווה של וולבי מקלאי שעירה, צפופה וקצרה. צבעה כהה וחדגוני למדי, לרוב בין חום-אפרורי לחום-קפה עמוק או חום-שחרחר. הכתפיים, הגב, הגפיים, הרגליים ובסיס הזנב נוטים להתכהות לשחור-פחם. לעומת הצבע הכללי הכהה, הגרון, החזה, הבטן, המפשעה וקצה הזנב בצבע אפרפר חיוור. המצח והחרטום כהים, והלחיים והאוזניים אשר דלילים בשיער בהירים יותר. קצה זנבו של וולבי מקלאי בצבע לבן או ורוד, ומשמש כסימן היכר של המין. וולבי מקלאי נבדל מהוולבי הזוטר בכך שהוא גדול ובהיר יותר, אוזניו פחות מעוגלות וזנבו שעיר יותר.